แบงก์เมินเออีซี
แบงก์เมินเออีซี ทิสโก้ชี้ธนาคารต่างชาติไม่บุกเหตุกำไรดอกเบี้ยไทยต่ำมาก
19 พ.ย. 2555

ทิสโก้ชี้ธนาคารต่างชาติไม่บุกเหตุกำไรดอกเบี้ยไทยต่ำมาก
“ทิสโก้” ไม่หวั่นแบงก์ต่างชาติบุกไทยหลังเปิดเสรีการเงินตามเออีซี เหตุแข่งหนักทำกำไรต่ำ
นางอรนุช อภิศักดิ์ศิริกุล ประธานเจ้าหน้าที่บริหารกลุ่มทิสโก้ กล่าวว่า การแข่งขันระหว่างธนาคารพาณิชย์ไทยด้วยกันเองที่รุนแรงมาก ส่งผลให้ธนาคารต่างประเทศเข้ามาแข่งกับธนาคารพาณิชย์ไทยไม่ไหว แม้ต่อไปจะมีการเปิดประชาคมเศรษฐกิจอาเซียน (เออีซี) ก็ยังไม่น่ากังวล 
“ธนาคารต่างประเทศเข้ามาอาจต้องคิดหนักเรื่องกำไรจากส่วนต่างอัตราดอกเบี้ย (สเปรด) ต่ำ จากการแข่งขันสูง สเปรดทั้งระบบเฉลี่ยประมาณ 2% แทบจะต่ำที่สุดในอาเซียน ขณะที่ธุรกิจธนาคารพาณิชย์ในอินโดนีเซียสเปรดเฉลี่ย 5% การรักษากำไรชดเชยสเปรดส่วนหนึ่งมาจากผลิตภัณฑ์ประกันและรายได้ค่าธรรมเนียม” นางอรนุช กล่าว
นางอรนุช กล่าวว่า ขณะนี้ธนาคารสัญชาติต่างประเทศต่างเข้ามาในไทยมากพอควร แต่สหรัฐกับยุโรปคงไม่มาแล้ว เพราะมีปัญหาเศรษฐกิจ ส่วนญี่ปุ่นกับจีนก็เข้ามาพอสมควร มีเพียงเกาหลีดูธุรกิจในไทยหลายครั้งแต่ยังไม่เข้ามา เพราะธนาคารไทยได้เปรียบเรื่องลูกค้าในประเทศ 
ฉะนั้น ธุรกิจธนาคารพาณิชย์ขณะนี้หากจะมีการหาพันธมิตรก็จะเหลือแค่ธนาคารพาณิชย์ที่รัฐบาลถือหุ้นเท่านั้น
สำหรับกำไรจากส่วนต่างดอกเบี้ยรับของธนาคารทิสโก้ ขณะนี้อยู่ที่ระดับเกือบ 3% โดยธนาคารยังคงมุ่งเป็นธนาคารที่มีความเชี่ยวชาญเฉพาะด้าน และบริหารความเสี่ยงเป็นหลัก โดยเฉพาะสินเชื่อเช่าซื้อรถยนต์ กรณีปีนี้ธนาคารก็ไม่ได้เน้นรถใหม่มากนัก เพราะมองเรื่องคุณภาพลูกค้าและต้องมองรอบของเศรษฐกิจ แม้จะมีนโยบายรถคันแรก
ทั้งนี้ ในปีหน้าธนาคารตั้งเป้าหมายขยายสินเชื่อรวม 12-15% จากปีนี้คาดว่าจะขยายสินเชื่อได้ 27-30% เพราะมีนโยบายประชานิยมต่างๆ ของรัฐบาลกระตุ้น